b'\n_START_ARTICLE_\nAluminijev nitrid\n_START_SECTION_\nZgodovina\n_START_PARAGRAPH_\nAluminijev nitrid so prvi\xc4\x8d sintetizirali leta 1877. Njegovo uporabnost v mikroelektroniki zaradi relativno visoke toplotne prevodnosti za elektri\xc4\x8dno izolacijsko keramiko so odkrili \xc5\xa1ele v 1980. letih. Toplotna prevodnost polikristalini\xc4\x8dnega nitrida je 70\xe2\x80\x93210 W\xe2\x80\xa2m\xe2\x81\xbb\xc2\xb9\xe2\x80\xa2K\xe2\x81\xbb\xc2\xb9, posameznih kristalov pa celo 285 W\xe2\x80\xa2m\xe2\x81\xbb\xc2\xb9\xe2\x80\xa2K\xe2\x81\xbb\xc2\xb9.\n_START_SECTION_\nKemijske lastnosti\n_START_PARAGRAPH_\nAluminijev nitrid je v inertni atmosferi stabilen tudi pri visokih temperaturah in se pri 2800 \xc2\xb0C raztali. V vakuumu pri ~1800 \xc2\xb0C razpade. Na zraku za\xc4\x8dne pri 700 \xc2\xb0C na povr\xc5\xa1ini oksidirati. 5-10 nm debel povr\xc5\xa1inski sloj oksidov lahko nastane \xc5\xbee pri sobni temperaturi in \xc5\xa1\xc4\x8diti snov pred nadaljnjo oksidacijo do temperature 1370 \xc2\xb0C. Nad to temperaturo se za\xc4\x8dne splo\xc5\xa1na oksidacija. V atmosferi vodika ali ogljikovega dioksida je obstojen do 980 \xc2\xb0C._NEWLINE_V anorganskih kislinah se po\xc4\x8dasi raztaplja, najprej na mejnih ploskev med zrni, v mo\xc4\x8dnih alkalijah pa se raztapljajo zrna nitrida. V vodi po\xc4\x8dasi hidrolizira. Odporen je na taline ve\xc4\x8dine soli, vklju\xc4\x8dno s kloridi in kriolitom.\n_START_SECTION_\nProizvodnja\n_START_PARAGRAPH_\nAlN se proizvaja z redukcijo aluminijevega oksida z ogljikom pri visoki temperaturi ali z neposrednim nitriranjem aluminija. Z dodatki za sintranje, kakr\xc5\xa1na sta Y\xe2\x82\x82O\xe2\x82\x83 ali CaO, in vro\xc4\x8dim stiskanjem nastane gost, tehni\xc4\x8dno uporaben material.'